钦定古今图书集成/明伦汇编/宫闱典/第004卷 > 《清平调》前人
## 钦定古今图书集成/明伦汇编/宫闱典/第004卷 > 《清平调》前人

《乐史序》云：“开元禁中，初种木芍药，即今牡丹得四本，红紫、浅红、通白者。上因移植于兴庆池东沈香亭前。会花方繁开，上乘照夜车，太真以步辇从。诏选梨园子弟，将欲歌之。上曰：‘赏名花，对妃子，焉用旧乐’。遽命李龟年持金花笺宣赐白，立进《清平调》辞三章，白援笔赋之云云。命梨园弟子约略调抚丝竹，促龟年歌” 之，太真持玻璃七宝杯，酌西凉州葡萄酒，笑领歌辞。上因调玉笛以倚曲，每曲遍将换，则迟其声以媚之。太真饮罢，敛绣巾重拜。异日，太真重吟前辞，力士终以脱靴为耻，乃曰：“以《飞燕》指妃子，贱之甚矣。” 太真深然之。上尝欲命白官，卒为宫中所捍而止。

云想衣裳花想容，春风拂槛露华浓。若非群玉山头
见，会向瑶台月下逢。

一枝浓艳露凝香，云雨巫山枉㫁肠。借问汉宫谁得
似，可怜飞燕倚新妆。

名花倾国两相欢，长得君王带笑看。解识春风无限
恨，沈香亭北倚阑干。